b"\n_START_ARTICLE_\nCal Senyor Paredes\n_START_SECTION_\nDescripci\xc3\xb3\n_START_PARAGRAPH_\n\xc3\x89s un eedifici, de planta baixa i pis, est\xc3\xa0 cobert per una teulada de teula \xc3\xa0rab a doble vessant, desaiguada a les fa\xc3\xa7anes principal i posterior. A la fa\xc3\xa7ana principal, hi ha la porta d'acc\xc3\xa9s a l'habitatge, precedida per tres escales. Flanquejant la porta d'entrada,dues finestretes petites. A dreta i esquerra, tamb\xc3\xa9 hi ha una finestra geminada, protegida per una reixa de ferro forjat. Totes les obertures s\xc3\xb3n en arc de llinda. Cada una de les finestres geminades i la porta d'entrada, estan coronades per un trencaaig\xc3\xbces en arc georgi\xc3\xa0, a l'extrem dels quals hi ha un element decoratiu de cer\xc3\xa0mica en forma de flor. Una cornissa motllurada marca el pas a la teulada, que queda amagada per un timp\xc3\xa0 de formes ondulants, amb respiralls._NEWLINE_A la fa\xc3\xa7ana de la Rambla Recolons, hi ha dues finestres en arc de llinda, coronades per un terncaaig\xc3\xbces d'iguals caracter\xc3\xadstiques que els de la fa\xc3\xa7ana principal, per\xc3\xb2 no tenen l'element floral de cer\xc3\xa0mica decoratiu. Una l\xc3\xadnia d'imposta marca el pas de la planta baixa al pis, on hi ha dues finestres petites en arc de front\xc3\xb3. Igualment aquest fa\xc3\xa7ana \xc3\xa9s coronada per un timp\xc3\xa0 de formes ondulants. A la fa\xc3\xa7ana posterior, en destaca la terrassa del pis, que esdev\xc3\xa9 un porxo per la planta baixa. Totes les obertures s\xc3\xb3n igualment en arc de llinda, per\xc3\xb2 no tenen trencaaig\xc3\xbces. En aquesta fa\xc3\xa7ana tamb\xc3\xa9 hi ha un timp\xc3\xa0 de formes ondulants que la corona. _NEWLINE_A la part posterior tamb\xc3\xa9 hi ha un gran jard\xc3\xad. Tot l'edifici est\xc3\xa0 pintat d'un color granat\xc3\xb3s, i els detalls decoratius i elements sortints (s\xc3\xb2col, trencaaig\xc3\xbces, extrems del timp\xc3\xa0, etc.) d'un color granat m\xc3\xa9s fort. Les obertures i les reixes que les protegeixen, estan pintades de color verd fosc des de l'estiu-tardor de l'any 2006."